Skoleelever, gymnasieelever og studerende skal fremover have karakterer efter en helt ny skala. I hvert fald hvis det står til SF, som vil lave en ny skala.

Støttepartiet foreslår en kort udgave af to-tabellen: En skala med karaktererne 0, 2, 4, 6, 8, 10 og 12. Det vil i modsætning til den nuværende karakterskala sikre ens spring, lyder det.

- Vi skal have en karakterskala, som i højere grad belønner originalitet og kreativitet, og som ikke kun handler om, at man ikke må begå fejl. Rigtig mange elever er i dag bange for at række hånden op, fordi forkerte svar kan have store konsekvenser for deres karaktergennemsnit – og det kan have store konsekvenser for deres uddannelsesvalg, siger uddannelsesordfører Jacob Mark (SF).

Ifølge SF-forslaget skal man have karakteren 2 for at være bestået.

Det har store konsekvenser for de unge at give meget få forkerte svar, og det gør dem bange for at fejle. Jacob Mark, SF

Den nuværende karakterskala fremmer en nulfejls-kultur, som er med til at stresse eleverne, uddyber Jacob Mark.

- Problemet med den nuværende karakterskala er, at der på midten af skalaen er meget langt mellem trinene – 4, 7 og 10 – og det betyder, at det har store konsekvenser for de unge at give meget få forkerte svar, og det gør dem bange for at fejle, siger han.

Jacob Mark peger samtidig på, at der er behov for at ændre kriterierne for, hvordan de enkelte karakterer gives.

- En mere letforståelig skala vil give bedre mulighed for at give eleverne en mere nuanceret bedømmelse, siger han.

SF-Forslaget får positive ord med på vejen af uddannelses- og forskningsminister Ane Halsboe-Jørgensen (S).

- Vi deler ambitionen om at få kigget på den nuværende karakterskala. Der er nogle ting, der kan blive bedre. Men inden jeg lægger mig fast på, hvordan den skal se ud, vil jeg gerne have nogle input fra eksperter, blandt andet uddannelsesinstitutionerne og de studerende, siger hun og erklærer sig enig med SF i, at der er behov for at gøre op med en 'nulfejlskultur'.

- Vi skal have flettet dybere ind i vores uddannelsessystem, at det også bliver honoreret, at man vover pelsen, selv om man nogle gange svarer forkert. Og altså at man ikke bare falder en karakter, fordi man svarer forkert, siger uddannelsesministeren.